**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága
* Oktatási és Szociális Bizottság

**A határozati javaslatot törvényességi**

**szempontból megvizsgáltam:**

**(: Dr. Károlyi Ákos :)**

**jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2015. szeptember 16-ai ülésére**

**Javaslat a Belügyminisztériummal kötött támogatási megállapodás módosítására, valamint a támogatás felhasználásával kapcsolatos**

**további döntések meghozatalára**

1. **Előzmények**

A Kormány az 1826/2014. (XII.23.) Korm. határozatában foglaltak alapján 800 millió Ft összegű egyszeri, vissza nem térítendő támogatást biztosított Szombathely Megyei Jogú Város Önkormányzata számára, a város feladatainak biztonságos finanszírozása érdekében. A támogatás felhasználására vonatkozó megállapodást Szombathely Megyei Jogú Város Közgyűlése a 65/2015. (II.26.) Kgy. sz. határozatában hagyta jóvá, ennek nyomán a Belügyminisztérium és önkormányzatunk között 2015. február 27-én támogatási megállapodás jött létre. A jelenleg érvényes megállapodás mellékletét képező adatlapban foglaltaknak megfelelően a támogatás a következő tevékenységekre fordítható:

* a szombathelyi Fedett Uszoda bővítése, felújítása és Vízilabda Akadémia kialakítása TAO pályázat önereje
* az Uszoda bővítés és felújítás engedélyes terveinek elkészíttetése
* engedélyes és kiviteli tervek elkészíttetése a Berzsenyi tér - Mindszenty tér – Szily J. utca – Hollán Ernő utca, valamint a Szent Márton templom előtti tér és környezete rehabilitációjához
* a Kárpáti Kelemen utcai közvilágítás kiépítése.

A támogatási megállapodás rögzíti, hogy a támogatási összeget legkésőbb 2015. november 30-ig fel kell használni. A megállapodás módosítását az önkormányzat ez idő alatt egy alkalommal kezdeményezheti.

1. **A Szombathelyi Fedett Uszoda bővítéséhez, felújításához szükséges döntések**
2. A Fedett Uszoda fejlesztését a szombathelyi Aligátor Vízilabda Utánpótlás Sportegyesület (AVUS) valósítja meg, a Magyar Vízilabda Szövetség 2014. július 16-án kelt KE00209/2013/MVLSZ-4 számú határozatával jóváhagyott sportfejlesztési program, az úgynevezett „TAO pályázat” keretében. A 2013. évben benyújtott sportfejlesztési program megvalósításának határideje 2015. június 30. napja volt, azonban a TAO támogatás rendelkezésre állásának hiányában a megadott határidőig a fejlesztés már nem volt megvalósítható, ezért az AVUS kérelmezte a program megvalósítási határidejének meghosszabbítását. A 170/2015. (VI.30.) Korm. rendelet alapján született KE00209/2013/MVLSZ-H2J számú MVLSZ határozat értelmében a megvalósítás módosított határideje 2016. június 30. napja.

Az 1996. évi LXXXI. törvény látvány-csapatsportok támogatásának adókedvezményére vonatkozó 22/C. §, valamint a Magyar Vízilabda Szövetség fent említett határozatai értelmében a sportfejlesztési program megvalósítója csak az AVUS lehet.

Az AVUS nyilatkozatban jelezte az Önkormányzat felé, hogy a Magyar Vízilabda Szövetség által kiállított, a TAO-támogatás meglétét bizonyító támogatási igazolást megkapta.

Tekintettel arra, hogy a Fedett Uszoda fejlesztésére irányuló program megvalósítója az AVUS, így az önkormányzat részére, a fejlesztéshez kapcsolódó tevékenységek finanszírozására biztosított kormánytámogatást az AVUS részére szükséges átadni. A Belügyminisztérium álláspontja alapján az átadás feltétele az Önkormányzat és a Minisztérium között meglévő támogatási megállapodás és adatlap módosítása, valamint az AVUS és Önkormányzatunk között megkötött pénzeszköz-átadási megállapodás megléte.

A pénzeszköz-átadásról szóló megállapodás tervezete jelen előterjesztés 1. sz. mellékletét képezi.

Az AVUS-nak átadott támogatás teljes egészében és kizárólagosan a 3684/10 helyrajzi számú, a már meglévő és a VASIVÍZ Zrt. kizárólagos tulajdonában álló Szombathelyi Fedett Uszoda épületének felújítására, korszerűsítésére kerül felhasználásra. A VASIVÍZ Zrt-ben Szombathely Megyei Jogú Város Önkormányzata 52,85 %-os többségi tulajdonrésszel rendelkezik, míg a Magyar Állam tulajdoni részesedése 4,2 %, a fennmaradó tulajdoni hányad kizárólagosan egyéb vas megyei önkormányzatok tulajdonát képezi, ezáltal a Szombathelyi Fedett Uszoda támogatásból történő felújítása a társasági vagyon, ezen keresztül pedig a tulajdonosi vagyon gyarapodását eredményezi, ami a támogatást nyújtó Belügyminisztérium részéről a támogatás továbbadásának feltétele. A vagyonnövekedés a Szombathelyi Fedett Uszodára a beruházás előtt és a beruházás műszaki átadását követően elkészített értékbecslésekkel igazolható.

1. Szombathely Megyei Jogú Város beruházási szabályzatának megfelelően a szombathelyi Fedett Uszoda felújításának és bővítésének részleteiről az Aligátor Vízilabda Utánpótlás Sportegyesület beruházási programot nyújtott be. A beruházási program az előterjesztés 2. sz. mellékletét képezi.

A beruházás alapjául szolgáló terveket Gáspár Péter tervező úr szóban ismerteti a közgyűlésen.

A felújítással és bővítéssel kapcsolatban 2015. szeptember 7-én érkezett nyilatkozata szerint a VASIVÍZ Zrt., mint az Uszoda tulajdonosa és üzemeltetője megismerte az engedélyezési tervdokumentációt, és a megvalósításhoz – a tervezővel történő folyamatos egyeztetés feltétele mellett - hozzájárul.

1. A tervek szerinti kivitelezés időszakára az Uszoda bezárása (várhatóan 2015. november 1. napjától) szükségszerű, mivel másképpen a TAO-támogatás felhasználásának határidejéig a munka nem lenne befejezhető.

Szombathely Megyei Jogú Város Közgyűlése a 289/2013. (V.30.) Kgy. sz. határozata 3./ pontjában felhívta a VASIVÍZ ZRt. menedzsmentjét, hogy a Közgyűlés, mint többségi tulajdonos jóváhagyó döntése nélkül a Fedett Uszoda nem zárható be. Ennek megfelelően a társaság közgyűlése a 36/2013. (VII.05.) számú határozatával úgy döntött, hogy a Szombathelyi Fedett Uszoda és Termálfürdő csak a ZRt. Közgyűlésének döntésével zárható be.

Előzőekre tekintettel javaslom, hogy a Közgyűlés a 289/2013.(V.30.) Kgy. számú határozata alapján járuljon hozzá a Szombathelyi Fedett Uszoda bezárásához legfeljebb a kivitelezés időtartamára. Javaslom, hogy a Közgyűlés kérje fel a VASIVÍZ Zrt. vezérigazgatóját, hogy a kivitelezési határidő, a felújítás műszaki tartalma és az Uszoda látogatóinak érdekeit együttesen mérlegelve döntsön a bezárás pontos időpontjáról és időtartamáról.

Szombathely Megyei Jogú Város Közgyűlése az 514/2013. (X. 31.), számú határozatában döntött arról, hogy a 2013/2014. nevelési évtől a szombathelyi nagycsoportos óvodások részére az óvodai úszásoktatást, mint egyéb óvodai szolgáltatást alanyi jogon, térítésmentesen biztosítja, illetve a 263/2015. (VI. 18.) számú határozatában arról, hogy a mindennapos testnevelés megvalósítása érdekében a 2015/2016. tanévtől továbbra is biztosítja a 3., 5. és 9. évfolyamos tanulók számára a térítésmentes úszásoktatást.

Az oktatás őszi, téli, tavaszi időszakra bontva, két helyszínen, a Fedett Uszodában és az Oladi ÁMK uszodájában valósul meg.

A nagycsoportos óvodások, illetve a 3. osztályosok úszásoktatása mindhárom időszakban problémamentesen lebonyolítható.

Az 5. és 9. osztályosok úszása az őszi időszakban a Fedett Uszodában megvalósítható, de a téli, tavaszi időszakra a létesítmény felújítása miatt nem áll rendelkezésre, ezért az érintett csoportok számára más megoldást kell keresni. Indítványozom, hogy az erre vonatkozó javaslatot az Oktatási és Szociális Bizottság hagyja jóvá a 2015. októberi ülésén.

Az AVUS a bezárás időszaka alatt a 6-8 évesek számára az Oladi ÁMK-ban és/vagy a Bolyai János Gyakorló Általános Iskola és Gimnáziumban tudja biztosítani az edzéslehetőséget. A 8 év felettiek számára a városban az edzéslehetőség nem biztosítható, így az egyesület Vasváron vagy Zalaegerszegen tervezi tartani az edzéseket. A sportolók utaztatásához az egyesület rendelkezik megfelelő járművel.

1. **A Támogatási megállapodás további módosításai**

Az Önkormányzat és a Belügyminisztérium között kötött megállapodást az alábbiak miatt is módosítani szükséges:

* A Kárpáti Kelemen utcai közvilágítás kiépítésének költsége meghaladja a megállapodásban rögzített összeget;
* A Gagarin utcában található – vakok és gyengénlátók ellátását biztosító – intézménynél a gyalogátkelőhely biztonsági szempontok miatt mielőbbi komplex fejlesztésre szorul. Ez eddig nem szerepelt a megállapodásban.

Mivel a Berzsenyi tér és környezete, valamint a Szent Márton templom előtti tér megújítására vonatkozó engedélyes és kiviteli tervek elkészítése a támogatási megállapodásban rögzítettekhez képest alacsonyabb összegből valósul meg, a fennmaradó összeg a Kárpáti Kelemen és a Gagarin utcai kivitelezési tevékenységre átcsoportosítható.

A támogatási megállapodás módosítása, valamint annak mellékletét jelentő módosított adatlap jelen előterjesztés 3. sz. mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. szeptember „ ”**

**/: Dr. Puskás Tivadar :/**

HATÁROZATI JAVASLAT

**…/2015. (IX.16.) Kgy. számú határozat**

Szombathely Megyei Jogú Város Közgyűlése a „Javaslat a Belügyminisztériummal kötött támogatási megállapodás módosítására, valamint a támogatás felhasználásával kapcsolatos további döntések meghozatalára” című előterjesztést megtárgyalta, és a következő döntéseket hozta:

1. A Közgyűlés a Szombathelyi Fedett Uszoda felújításának és bővítésének tervét megismerte, és egyetért a tervek alapján történő beruházás megvalósításával.
2. A Közgyűlés az Aligátor Vízilabda Utánpótlás Sportegyesületnek a Szombathelyi Fedett Uszoda felújítására és bővítésére vonatkozó beruházási programját megismerte és azt az előterjesztés 2. sz. melléklete szerinti tartalommal elfogadja.
3. A Közgyűlés az Aligátor Vízilabda Utánpótlás Sportegyesülettel kötendő pénzeszköz-átadási megállapodást az előterjesztés 1. sz. mellékletében foglalt tartalommal jóváhagyja, és felhatalmazza a polgármestert a megállapodás aláírására.
4. A Közgyűlés a 1826/2014. (XII.23.) Korm. határozat alapján a Belügyminisztériummal Szombathely Megyei Jogú Város feladatainak biztonságos finanszírozására kötött támogatási megállapodás és adatlap módosítását az előterjesztés 3. sz. mellékletében foglalt tartalommal jóváhagyja, és felhatalmazza a polgármestert a módosított megállapodás aláírására.

A Közgyűlés felhatalmazza a Jogi és Társadalmi Kapcsolatok Bizottságát, hogy amennyiben a Közgyűlés által jóváhagyott támogatási szerződéshez képest az Belügyminisztérium technikai jellegű módosításokat eszközöl, úgy a minisztériumi javaslattal egyező szerződés-tervezetet hagyja jóvá.

1. A Közgyűlés a 289/2013.(V.30.) Kgy. számú határozata alapján hozzájárul a Szombathelyi Fedett Uszoda bezárásához legfeljebb a kivitelezés időtartamára. A Közgyűlés felkéri a VASIVÍZ Zrt. vezérigazgatóját, hogy a kivitelezési határidő, a felújítás műszaki tartalma és az Uszoda látogatóinak érdekeit együttesen mérlegelve döntsön a bezárás pontos időpontjáról és időtartamáról.

A Közgyűlés felhatalmazza Szombathely Megyei Jogú Város Polgármesterét, hogy a VASIVÍZ Zrt. Közgyűlésén e döntésnek megfelelően szavazzon.

1. A Közgyűlés felkéri a polgármestert, hogy az 5. és 9. évfolyamosok úszásoktatásának lehetőségét a téli, tavaszi időszakra vonatkozóan vizsgálja meg, és javaslatát terjessze az Oktatási és Szociális Bizottság elé.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Dr. Kohuth Viktor, a VASIVÍZ ZRt. vezérigazgatója

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Szakály Szabolcs, Városfejlesztési és Projekt Kabinet vezetője)

**Határidő:** 1. pont: azonnal

1. pont: azonnal
2. pont: 2015. szeptember 30.
3. pont: 2015. szeptember 30.
4. pont: azonnal, illetve a ZRt. Közgyűlése
5. pont: 2015. októberi bizottsági ülés